HASLE: En flok skolelærere fra Hasle Skole er hen over natten gået hen og blevet Youtube-stjerner, efter at de tirsdag eftermiddag smed en musikvideo på Youtube.

Udover at blive mødt af en flok meget glade og stolte børn på skolen onsdag morgen, så er lærerne også blevet kontaktet af en lang række medier.

- Det er helt vildt, vi er jo blevet rockstjerner. Vi havde ingen anelse om, hvordan det ville udvikle sig, men er jo selvfølgelig heller ikke vant til at begå os på Youtube, siger Mads Wessberg, der er lærer på Hasle Skole.

Musikvideoen, der er lavet af en håndfuld lærere fra skolen, er et kækt modsvar til en rå gangstervideo, der gik viralt i 2019, da raptrioen Shooter Gang fra Trillegården i Hasle udkom med "Mask På".

Bag fuld maskering og med våben i hånden, synger unge mænd om at "tømme kugler", "at de trykker den af som i Chicago" og "at alle heromkring vil være som El Chapo" med henvisning til den kendte narkobaron fra Mexico.

Den skabte stor debat og ikke mindst uro og utryghed hos både børn og voksne i området.